In nomine Patris et Filii et Spiritus Sancti. Ad noticiam succedentium quaecumque ecclesiae Dei acquiruntur litteris mandare dignum videtur, ne quod studio et summo labore confertur, oblivionis negligentia aboleatur. Unde, ego Adalbero, Dei gratia Divionensium abbas, postquam domnus Udo*, Leuchorum presul, decessit e vita et domnus Pibo* ei successit in honoris gratia, ejus presentiam adii; et, ostensis cartis predecessorum, querimonias compescui clericorum de altaribus sancto Benigno traditis cavillantium. Ubi vero domnus pontifex auctoritatem conspexit litterarum sibimet invicem concordantium, sequutus vestigia precedentium patrum, absque precio redemptionis, pro statu regni, incolumitate regum et requie suae animae cunctorumque suae sedis pontificum et clericorum, reddidit sancto Benigno altaria, primum per pastoralem baculum, deinde laudem universorum acquisitorum vel acquirendorum in posterum per totum suum episcopium, eo scilicet tenore ut debita ecclesiarum sive altarium, ut mos est, annuatim persolvantur, et de caetero quiete possideantur. Hujus noticiae testes sunt: domnus Vuido* coenobii sancti Apri abbas, Widricus prior, Walterius* decanus et archidiaconus, Lambertus archidiaconus, Rotbertus* archidiaconus, item Lambertus* archidiaconus de Barro, Odelricus* archidiaconus de Volfereii curte, Henricus* advocatus urbis, Hugo, Vuarnerius et ejus frater Richizo, Walterus Vulneratus et Warinus de Sancto Christoforo. Acta sunt haec publice, Tulli, in capella sanctae Mariae, die festivitatis sancti Martini, anno dominicae incarnationis M°LXX°, regnante Henrico*, filio Heinrici imperatoris. Idemque piae memoriae episcopus, Pibo videlicet, donum suo anathemate confirmavit et episcopali bulla consignari precepit. Ego Teodericus*, cancellarius et archidiaconus, scripsi et recitavi.